text: Francesc Posas: "Estem a les beceroles d'entendre la metàstasi, necessitem més recursos" | IRB Barcelona
  Francesc Posas: "Estem a les beceroles d'entendre la metàstasi, necessitem més recursos"
  "Els Matins" de TV3 han entrevistat a Francesc Posas, director de l'Institut de Recerca Biomèdica (IRB Barcelona), a propòsit de la campanya #RepteMetàstasi que es va llançar ahir i la qual té com a objectiu implicar la societat per combatre la metàstasi. En l'entrevista, Posas va afirmar que "invertir en recerca, trobar teràpies, trobar tractaments, té un impacte brutal i això és el que s'ha demostrat i s'ha fet fins ara. El que hem vist és que la causa principal de mort de la gent que té càncer és la metàstasi, que és quan les cèl·lules s'escapen, es disseminen, circulen pel nostre cos i van a parar a altres òrgans que al cap d'uns anys perden la seva funció i causa la mort".
  El diari ABC ha compartit una notícia sobre el nou projecte que començarà l'investigador de l'IRB Barcelona Roger Gomis gràcies a una beca de la Fundación Fero i Mango. El projecte se centra en el càncer de mama luminal, un dels subtipus més freqüents, i pretén desxifrar el "diàleg" entre les cèl·lules tumorals i les cèl·lules mare de l'os per dissenyar dianes terapèutiques i limitar la capacitat d'aquestes cèl·lules de produir metàstasi. "És un gir trencador en l'abordatge de les metàstasis en aquest càncer", comenta Gomis.